title: "Hans Hoeg"
text: "Hans Hoeg (16. Januwaari 1917 bit 03. Detsember 2011) wiar en Pleeger fan di S\u00f6lring Spraak.\n\nBruarwening\nAur lungi Jaaren her Hoeg en Tankstair \u00f6n Kairems Weesten, en diarbi wiar uk en Werkstair, fuaral fuar franzk Wainer.\n\nAur S\u00f6lring\nWan h\u00f6m sin Aarber en bet Tir diarfuar let, nem hi h\u00f6m fuul Tir fuar S\u00f6lring, wat sin Mooderspraak wiar.\n\nHans Hoeg heer di forskeligst Boker \u00fctd\u00f6nen, sa \u00fcs tau Boker me Dechtingen fan Wilhelm Siemens (1981 en 82) of en Bok aur dit, wat Nann Mungard aur sin Leewent \u0101pskrewen her (\"Der Schiffer Jan\", Autobiografii, 1989).\n\nMasi Mait en Aarber heer Hans Hoeg h\u00f6m me di Dechtingen fan Jens Mungard maaket.\nHat uur \u00fcs en gurt Wert fuar delings Aarber me di Spraak \u00f6nsen, dat des Aarbern \u00fcs en Bok prentet uur k\u00fcr.\n\"Str\u00f6ntistel en D\u00fcnemruusen\" uur \u00fcs en Iaring t\u00f6 Mungards 100. Gibursdai (Februwaari 1985) \u00fctd\u00f6nen.\n\nFan di Bigening fan di Soowentiger Jaaren d\u0113r Hoeg aural Biskiir, di S\u00f6lring Spraak ek sterewi t\u00f6 let.\nHat jit, dat hi diarbi somtirs uk en rocht Twerthaur wiis k\u00fcr.\n\nHoeg wiar Mef\u00f6liger fan di \"Natsjon\u0101li Friisen\".\n\n\u00d6n 2005 snaketi hi uk iin \u00f6n di Film \"Inselklang\", en Dokumentatsjoon, wat \u00fcp S\u00f6l maaket waar.\n\nWat \u00f6n't Bleer st\u00f6n (20.12.2011)\nT\u00f6 Duar\nfan Hans Hoeg\nfan Renate Schneider\n\nN\u00fc es hi fan \u00fc\u00fcs gingen, jen fan di leest ual gurt Keempers fuar S\u00f6lring Spraak, Kutuur en Wiis. B\u00e9ren waar hi di 16.01.1917 en hi l\u00fckt di Oogen di 03.12.2011, ek lung fuar sin 95. B\u00e9rensdai. Ik keen Hans Hoeg al \u00fct min Jungenstir, \u00fcs hi jit me min Mooter, Brunhilde Hagge en muar \u00f6n en Aarberskris seet en Leetjiboker en Uurterboker skreew.\n\nEeder di Krich, hur hi lung Tir \u00f6n Russl\u00f6n wiar, en diar uk di Spraak liirt heer, becht hi \u00f6n Kairem hur n\u00fc di Botiken sen, en Autowerkstair me en Tankstair \u00e1p. Ik ken jit teenk, dat hi diar Fakman fuar Citroen wiar en dit jit, \u00fcs di \u201eSpatz von Paris\u201c \u00fcp Mark k\u00e1m. Diarme k\u00f6\u00f6rt sin W\u00fcf me Mooter t\u00f6 Weesterl\u00f6n \u00f6n Injem, man ja k\u00fcr di Leechtsjalter ek finj. Wat haa w\u00fc diar jit aaft aur lachet. \u00d6n di Tir seet hi h\u00f6m al langsen fuar sin Mooterspraak iin. Hi wiar jen fan en litj Ker S\u00f6lring, wat t\u00f6 di Natsjonaalfriisken jert. Tau Boker fan Wilhelm Siemens heer hi \u00fctbracht en aur dit Leewent fan Nann Mungard heer hi uk en Bok \u00fctd\u00f6n. En hi her jit safuul Ideen, man dit \u00fctf\u00f6\u00f6ren leet dit Ialer ek muar t\u00f6.\n\nSa heer hi uk 2003 me en paar Lir t\u00f6hop, h\u00f6m Taachten maaket, huraur niin S\u00f6lring muar \u00f6n di Bleer t\u00f6 leesen wiar. En sa k\u00e1m dit, dat ik me des Baantji bitruut waar. Dit wiar fuar mi n\u00fc gans wat niis. \u00dc\u00fcs Jungen her ik al fuar di C. P. Hansen Pris skrewen, man n\u00fc skul ark Week wat t\u00f6 Bleer kum. Man w\u00fc fing dit t\u00f6rocht. Hans heer mi gur \u00fcp Wai holpen me Reer en uk \u00fcs hi mork, dat ik jit me en Skriivmaskiin seet t\u00f6 tipin. Hi stelt mi en Computer hen en braacht mi bi, diarme t\u00f6 aarberin. Da ging dit al fuul lechter. Tja, deling es di Kraam al fuul muar \u00fctripet. Sa wust ik langsen, wan ik ek f\u00f6rter wust, k\u00fcr ik Hans Hoeg fraagi. Hi wiar en gurt en hart Kritiker, man w\u00fc waar \u00fc\u00fcs langsen iinig. N\u00fc haa w\u00fc h\u00f6m \u00fcp Hof \u00f6n Kairem bi sin W\u00fcf Irmgard t\u00f6 sin leest Ruu b\u00e9ret.\n\nIaringen\nHans Hoeg fing di C. P. Hansen-Pris \u00f6n't Jaar 1986.\nSent 2002 es hi Iaren-Mef\u00f6liger fan di Foriining fuar't Nuur\u0111friisk Instituut wesen.\n\nLuki uk jir\n Wikisource S\u00f6lring me Bidrachen fan Jens Mungard\n Di S\u00f6lring Foriining \u00f6n't Bleer t\u00f6 Hans Hoegs Duar\n\nHoeg\nHoeg\nHoeg"